รัฐโคโลราโด

| รัฐโคโลราโด State of Colorado |
| --- | --- |
รัฐ
   ธง ตรา
สมญา: รัฐร้อยปี
คำขวัญ: "ไม่มีสิ่งใดที่ไม่ขึ้นกับเทพเจ้า" (ละติน: Nil sine numine)
เพลง: "แวร์เดอะคอลัมไบนส์โกรว์" (อังกฤษ: Where the Columbines Grow) และ "ร็อกกีเมาน์เทนฮาย" (อังกฤษ: Rocky Mountain High)
แผนที่สหรัฐเน้นรัฐโคโลราโด
ประเทศ: สหรัฐ
สถานะก่อนเป็นรัฐ: ดินแดนโคโลราโด
เข้าร่วมสหรัฐ: 1 สิงหาคม 1876; 148 ปีก่อน (1876-08-01) (ลำดับที่ 38)
เมืองหลวง (และเมืองใหญ่สุด): เดนเวอร์
มหานครใหญ่สุด: เดนเวอร์
การปกครอง
 • ผู้ว่าการ: แจเรด โพลิส (ด)
 • รองผู้ว่าการ: ไดแอนน์ พรีมาเวรา (ด)
สภานิติบัญญัติ: สมัชชาใหญ่โคโลราโด
 • สภาสูง: วุฒิสภา
 • สภาล่าง: สภาผู้แทนราษฎร
ฝ่ายตุลาการ: ศาลสูงสุดโคโลราโด
สมาชิกวุฒิสภา: ไมเคิล เบนนิต (ด) จอห์น ฮิกเกินลูเปอร์ (ด)
สมาชิกสภาผู้แทนราษฎร: พรรคเดโมแครต 4 คน พรรคริพับลิกัน 4 คน
พื้นที่
 • ทั้งหมด: 104,094 ตร.ไมล์ (269,837 ตร.กม.)
 • พื้นดิน: 103,718 ตร.ไมล์ (268,875 ตร.กม.)
 • พื้นน้ำ: 376 ตร.ไมล์ (962 ตร.กม.)  0.36%
อันดับพื้นที่: อันดับที่ 8
ขนาด
 • ความยาว: 280 ไมล์ (451 กิโลเมตร)
 • ความกว้าง: 380 ไมล์ (612 กิโลเมตร)
ความสูง: 6,800 ฟุต (2,070 เมตร)
ความสูงจุดสูงสุด (เขาเอลเบิร์ต): 14,440 ฟุต (4,401.2 เมตร)
ความสูงจุดต่ำสุด (แม่น้ำอะริคารี): 3,317 ฟุต (1,011 เมตร)
ประชากร (ประมาณการ 1 กรกฎาคม 2022)
 • ทั้งหมด: 5,839,926 คน
 • อันดับ: อันดับที่ 21
 • ความหนาแน่น: 56.25 คน/ตร.ไมล์ (21.72 คน/ตร.กม.)
 • อันดับความหนาแน่น: อันดับที่ 37
 • ค่ามัธยฐานรายได้ครัวเรือน: 75,200 ดอลลาร์
 • อันดับรายได้: อันดับที่ 9
ภาษา
 • ภาษาทางการ: อังกฤษ
เขตเวลา: UTC−07:00 (เวลาภูเขา)
 • ฤดูร้อน  (เวลาออมแสง): UTC−06:00 (เวลาออมแสงภูเขา)
อักษรย่อไปรษณีย์: CO
รหัส ISO 3166: US-CO
ละติจูด: 37° เหนือ ถึง 41° เหนือ
ลองจิจูด: 102.0467° ตะวันตก ถึง 109.0467° ตะวันตก
เว็บไซต์: www.colorado.gov
โคโลราโด (อังกฤษ: Colorado, ออกเสียง: /ˌkɑːləˈrædoʊ, -ˈrɑːdoʊ/ ไฟล์:ColoradanColorado.ogg) เป็นรัฐหนึ่งในอนุภูมิภาคตะวันตกภูเขาของภาคตะวันตกของสหรัฐ ครอบคลุมพื้นที่ส่วนใหญ่ของเทือกเขาร็อกกีตอนใต้ ตลอดจนพื้นที่ทางตะวันออกเฉียงเหนือของที่ราบสูงโคโลราโดและขอบด้านตะวันตกของเกรตเพลนส์ โคโลราโดเป็นรัฐที่มีพื้นที่กว้างขวางเป็นอันดับที่ 8 และมีประชากรมากเป็นอันดับที่ 21 ของสหรัฐ สำนักสำมะโนสหรัฐประเมินจำนวนประชากรรัฐโคโลราโด ณ วันที่ 1 กรกฎาคม ค.ศ. 2022 ไว้ที่ 5,839,926 คน เพิ่มขึ้นร้อยละ 1.15 นับตั้งแต่การจัดทำสำมะโนประชากรเมื่อ ค.ศ. 2020
บริเวณรัฐโคโลราโดเป็นที่อยู่อาศัยของชนพื้นเมืองและบรรพชนของพวกเขามาเป็นเวลาอย่างน้อย 13,500 ปีและอาจนานกว่านั้นอีก ขอบด้านตะวันออกของเทือกเขาร็อกกีเป็นเส้นทางย้ายถิ่นที่สำคัญสำหรับกลุ่มชนยุคเริ่มแรกที่กระจายไปทั่วทวีปอเมริกา ใน ค.ศ. 1848 พื้นที่ส่วนใหญ่ในบริเวณนี้ถูกผนวกเข้ากับสหรัฐตามสนธิสัญญากัวดาลูเปอิดัลโก การตื่นทองที่ไพกส์พีกระหว่าง ค.ศ. 1858-1862 ส่งผลให้มีผู้หลั่งไหลเข้ามาตั้งถิ่นฐาน เมื่อวันที่ 28 กุมภาพันธ์ ค.ศ. 1861 ประธานาธิบดีเจมส์ บูแคนัน ลงนามในรัฐบัญญัติจัดตั้งดินแดนโคโลราโด และเมื่อวันที่ 1 สิงหาคม ค.ศ. 1876 ประธานาธิบดียูลิสซีส เอส. แกรนต์ ลงนามใน "ประกาศ 230" รับโคโลราโดเข้าเป็นรัฐที่ 38 ชื่อรัฐมีที่มาจากคำคุณศัพท์ในภาษาสเปนว่า โกโลราโด (colorado) ซึ่งแปลว่า "แดง" สื่อถึงน้ำในแม่น้ำโคโลราโดที่มีสีออกแดงเนื่องจากมีตะกอนทรายแป้งปนอยู่มาก รัฐโคโลราโดมีชื่อเล่นว่า "รัฐร้อยปี" เพราะได้กลายเป็นรัฐในช่วงครบรอบ 1 ศตวรรษ (กับ 4 สัปดาห์) หลังการลงนามในคำประกาศอิสรภาพสหรัฐ
รัฐโคโลราโดมีอาณาเขตทางทิศตะวันตกติดต่อกับรัฐยูทาห์ ทิศเหนือติดต่อกับรัฐไวโอมิง ทิศตะวันออกเฉียงเหนือติดต่อกับรัฐเนแบรสกา ทิศตะวันออกติดต่อกับรัฐแคนซัส ทิศตะวันออกเฉียงใต้ติดต่อกับรัฐโอคลาโฮมา ทิศใต้ติดต่อกับรัฐนิวเม็กซิโก และทิศตะวันตกเฉียงใต้จรดรัฐแอริโซนาที่สี่มุม โคโลราโดขึ้นชื่อเรื่องภูมิประเทศที่มีทั้งป่าไม้ ภูเขา ภูเขายอดราบ หุบผาชัน ที่ราบสูง แม่น้ำ และทะเลทราย โคโลราโดเป็นหนึ่งในกลุ่มรัฐภูเขาและบ่อยครั้งได้รับการจัดอยู่ในภาคตะวันตกเฉียงใต้ของสหรัฐ ในขณะที่บริเวณที่ราบสูงของโคโลราโดอาจถือเป็นส่วนหนึ่งของภาคตะวันตกกลางของสหรัฐ
เดนเวอร์เป็นเมืองหลวง เป็นเมืองที่มีประชากรมากที่สุด และเป็นศูนย์กลางของแนวระเบียงเมืองฟรอนต์เรนจ์ ส่วนโคโลราโดสปริงส์เป็นเมืองที่มีประชากรมากเป็นอันดับที่ 2 เศรษฐกิจส่วนใหญ่ของรัฐมาจากภาครัฐและกลาโหม การทำเหมืองแร่ การเกษตร การท่องเที่ยว และการผลิตประเภทอื่น ๆ ด้วยอุณหภูมิที่เพิ่มขึ้นและความเพียงพอของน้ำที่ลดลง คาดกันว่าเศรษฐกิจการเกษตร การป่าไม้ และการท่องเที่ยวของโคโลราโดจะได้รับผลกระทบอย่างหนักจากการเปลี่ยนแปลงภูมิอากาศ